title: Liane de Pougy
text: Liane de Pougy (ganet d'an 2 a viz Gouere 1869 - marvet d'ar 26 a viz Kerzu 1950), a oa dañserez brudet er Folies Bergères hag unan eus koantañ plac'hed Pariz en hec'h amzer.
  
  He buhez 
  Ganet e oa Anne Marie Chassaigne e La Flèche, Sarthe, France, merc'h e oa da Pierre Blaise Eugène Chassaigne ha d'e wreg Aimée Lopez, ha savet e voe en ur gouent. Pa voe 16 vloaz e skampas kuit Anne-Marie gant Armand Pourpe, ofiser er verdeadurezh. Brazezet e voe neuze, ha dimeziñ a rejont.
  
  N'eo ket un dimeziñ evurus a voe graet. Anne-Marie a skivas en hec'h eñvorennoù e voe gwallet gant he fried da noz hec'h eured, ma vanas merket en he c'horf hag en he spered. Pan eas Armand Pourpe da Marseille abalamour d'e vicher ofiser a vor e kavas Anne-Marie ur serc'heg, (Markiz Charles de MacMahon), met kavet e voent er gwele gant ar gwaz ha tennañ a reas ar paotr war he fried. Ha hi d'ar red da Bariz en-dro, laosket ganti he mabig (a vo sturier kirri-nij Marc Pourpe) gant e dad. Hag Armand da gas ar bugel d'e dud, da Suez.
  
  Goude-se e krogas Anne-Marie gant micher ar c'hoariva hag ar gasterezh.
  
  E Pariz 
  Goude erruout e Pariz e kavas brud gant he labour er Folies Bergères, ma teuas da vout kourtizanez, kevezerez da "La Belle Otero". Kemer a reas anv unan eus e serc'hed, ur c'hont pe beskont de Pougy.
  
  An aktourez Sarah Bernhardt, a oa bet karget da gelenn dezhi penaos c'hoari, a alias anezhi da chom prenn he beg koant p'edo war ul leurenn. He darempred lesbian gant ar skrivagnerez Natalie Clifford Barney a zo meneget en he romant Idylle Saphique, embannet war-dro 1901. E 1899, goude gwelout Liane de Pougy en un ti-dañsoù e Pariz, ez eas Barney da emginnig da di Liane, gwisket evel ur floc'h hag e kontas e oa-hi "floc'h ar garantez" kaset gant Sappho. Petra bennak ma veze un toullad mat a wazed pinvidik hag a renk uhel dalc'hmat war-lerc'h Liane da neuze e voe hoalet an dañserez gant Barney. Kontet int da vezañ maget karantez tener an eil ouzh eben a-hed o buhez.
  
  Eil dimeziñ 
  E 1920 e timezas d'ar priñs Georges Ghika, ma teuas da vout Priñsez Ghika. Ur mab he doe Liane. En em zispartiañ a reas an daou bried, hep dizimeziñ avat. Lazhet e voe he mab, aerloman er brezel-bed kentañ, ma troas Liane ouzh ar relijion. Mervel a reas e Lausanne, e Suis.
  
  Levrioù
    L'Insaisissable, romant, dediet da Jean Lorrain, a oa mignon bras dezhi
    La Mauvaise part, romant
    Myrrhille
    Idylle saphique, Paris, 1901 (rééd. Paris, Éditions des Femmes, 1987)
    Mes Cahiers Bleus, Paris, Plon, 1977
    My Blue Notebooks (Mes cahiers bleus, hec'h eñvorennoù), embannet e saozneg e 1979. ISBN 1-58542-156-1
  
  Levrlennadur 
   Natalie Clifford Barney, Souvenirs indiscrets, Paris, Flammarion, 1992
   Jean Chalon, Liane de Pougy, courtisane, princesse et sainte, Paris, Flammarion, 1994
  
  Liammoù
  
    Poltredoù gant Antonio de La Gandara
   Pennadoù-skrid diwar-benn Liane de Pougy gant Giuseppina La Delfa 
   Fichenn db Liane de Pougy 
   Fichenn arall db Liane de Pougy 
   Fichenn arall db Liane de Pougy 
   Liane de Pougy et l'Intrépide Vide-Bouteilles
  
  Notennoù ha daveennoù
  
  Korollerezed
  Kourtizanezed Bro-C'hall
  Ganedigezhioù 1869
  Marvioù 1950